Σε έξαλλη κατάσταση βρίσκεται τα τελευταία 24ωρα ο Νικόλας Δ., ο οποίος πνέει τα μένεα εναντίον της Φινλανδίας, έπειτα από τη στάση που επέδειξε απέναντι στην Ελλάδα, στο πρόσφατο Eurogroup του περασμένου Σαββάτου.

Ο 46χρονος, παρακολουθούσε με ιδιαίτερη αγωνία τα τηλεοπτικά δελτία τα οποία μετέδιδαν τις εξελίξεις των κρίσιμων διαπραγματεύσεων των Ελλήνων αξιωματούχων με τους Ευρωπαίους εταίρους, όταν στα αυτιά του έφτασε η είδηση σχετικά με τη σκληρή στάση των Φινλανδών. Οργισμένος, σηκώθηκε από τον καναπέ αναζητώντας στην οικία του αντικείμενα τα οποία προέρχονταν από την χώρα της Βορείου Ευρώπης, προκειμένου να τα καταστρέψει με μανία.

Έπειτα από μια βιαστική προσπάθεια να σκεφτεί τυχόν φινλανδικά προϊόντα τα οποία βρίσκονταν μπροστά στα μάτια του, ο άνδρας κατέληξε σε αδιέξοδο, φτάνοντας σε σημείο να σηκώνει τα έπιπλα του σαλονιού του, ελπίζοντας πως θα μπορούσαν να προέρχονται από τη συγκεκριμένη χώρα, καθώς «είναι γνωστό πως οι βορειοευρωπαίοι είναι καλοί στο να φτιάχνουν έπιπλα». Τελικά, ο 46χρονος κατέληξε να ουρλιάζει στον 6χρονο γιο του πως δεν υπάρχει Άγιος Βασίλης, με αποτέλεσμα ο τελευταίος να ξεσπάσει σε κλάματα.

Όταν συνήλθε, ο Νικόλας Δ. μίλησε στο «Κουλούρι», τονίζοντας: «Ποιοι είναι αυτοί οι Φινλανδοί που δεν θέλουν την Ελλάδα στην Ευρωζώνη; Τελείωσε η Φινλανδία για εμένα. Αν υπήρχε έστω και μια πιθανότητα να επισκεφτώ για τις καλοκαιρινές μου διακοπές το Ελσίνκι, αυτή χάθηκε. Τέλος», σημείωσε ο 46χρονος, ο οποίος δευτερόλεπτα πριν είχε ενημερωθεί πως το Ελσίνκι είναι η πρωτεύουσα της Φινλανδίας, αναζητώντας τη χώρα στην υδρόγειο σφαίρα του.

Ο άνδρας, συνέχισε στο ίδιο μήκος κύματος, συμπληρώνοντας: «Από βδομάδα σκεφτόμουν να ξεκινήσω να ακούω Black Metal. Πλέον, οι Children of Bodom είναι απαγορευμένη λέξη στο σπίτι μου. Διάβασα επίσης πως η Φινλανδία είναι πρώτη στον κόσμο σε παραγωγή κόντρα πλακέ. Αν ξαναβάλω φινλανδικό κόντρα πλακέ σε αυτό στο σπίτι, να μην με λένε Νικόλα», εξηγεί ενώ περιμένει τον ξυλουργό που κάλεσε, ώστε να εκτιμήσει αν η ξυλεία που διαθέτει στην οικία του προέρχεται από την Φινλανδία.

Τέλος, σε ερώτηση του «Κουλουριού» αν γνωρίζει να μας κατονομάσει έστω κι έναν Φινλανδό, ο 46χρονος χρησιμοποίησε βαρείς χαρακτηρισμούς εναντίον του Άγιου Βασίλη, του ΙΚΕΑ καθώς και «εκείνου του ψυχοπαθή που τους είχε σφάξει όλους πριν λίγα χρόνια σε εκείνη τη λίμνη».